Russland vurderer å trekke seg fra avtalen om stans i atomprøvesprengninger: – Må være på vakt
Ledelsen i den russiske nasjonalforsamlingen vil vurdere å trekke tilbake landets ratifisering av prøvestansavtalen for atomvåpen, opplyser forsamlingens leder. Et signal om at Russland trapper opp pressmidlene mot Vesten, mener ekspert. Vurderingen skal skje på det neste planlagte møtet, sier Vjatsjeslav Volodin, president for statsdumaen i Moskva. – Situasjonen i verden har endret seg. Washington og Brussel har lansert en krig mot vårt land. Dagens utfordringer trenger nye løsninger, sier Volodin, ifølge Interfax. Det dreier seg om CTBT-avtalen, eller Den fullstendige prøvestans­avtalen av 1996. Det er en internasjonal traktat om totalforbud mot kjernefysiske prøve­sprengninger, både tester av kjernefysiske våpen og prøve­sprengninger for fredelige formål. – Det bør tolkes som at Russland prøver og trappe opp atomvåpen-debatten igjen for å avskrekke Vesten. Man kan se på dette som en oppmerksomhetsvekker, men ingenting tyder nå på at det er en dramatisk utvikling, sier doktorgradsstipendiat, Even Hellan Larsen, fra Oslo Nuclear Project ved UiO. Avtalen er ratifisert av til sammen 178 land, som Frankrike, Storbritannia og Russland. Ni land har signert, men ikke ratifisert avtalen, blant dem Kina og USA.  – Som Putin trekker fram, så har heller ikke Kina eller USA ratifisert. I seg selv er dette dermed ikke en omveltning, men om man ser det i en større sammenheng så er dette urovekkende og absolutt ikke bra. Utenriksminister Anniken Huitfeldt mener det er svært bekymringsfullt at Russland vurderer å droppe prøvestansavtalen, skriver NTB. – Norge tar sterkt avstand fra Russlands uansvarlige retorikk om kjernevåpen, som vi også nylig uttrykte i FNs hovedforsamling, sier hun. Norge har en særlig rolle i arbeidet med kjernefysisk nedrustning og forbudet mot atomprøvesprengninger. Under FNs høynivåuke i New York i september startet Norge sammen med Panama et toårig verv for å sikre at prøvestansavtalen skal kunne tre i kraft. «Speile USA» Russlands president Vladimir Putin ble torsdag spurt om muligheten for å trekke Russland fra avtaler om atomnedrustning. Putin svarte da at han «teoretisk sett kunne trekke tilbake ratifiseringen». – Ekspertene sier at vi må sørge for at det spesielle stridshodet vil fungere feilfritt ved ethvert nytt våpen, og vi må utføre tester. Jeg er ikke klar for å si nå hvorvidt vi må eller ikke må gjennomføre testene, sa Putin. Presidenten refererte tilsynelatende til krysserraketten Burevestnik, som skal ha en atomreaktor om bord. Raketten antas å ha svært lang rekkevidde og skal kunne utstyres med både konvensjonelle stridshoder og atomvåpen. Putin pekte videre på at USA ikke ratifiserte CTBT-avtalen, slik Russland har gjort.  – I prinsippet er det mulig å speile USA, sa han, ifølge Interfax. Ifølge doktorgradsstipendiat Larsen er målet til Russland å avskrekke Vesten. – Dette bygger opp et pressmiddel mot Vesten. Hensikten med disse truslene og de siste dagers uttalelser fra russisk hold, er å true Vesten til å kutte støtten til Ukraina. – Er denne trusselen og avskrekking mot Vesten reell? – Det er vanskelig å si om det får noen konkrete konsekvenser om de sier opp avtalen. Men hensikten er nok å signalisere at Russland er villige til å bevege seg inn på den kjernefysiske eskaleringsstigen, også er spørsmålet hvor langt de er villig til å bevege seg opp denne stigen når det drar seg til. Resten av verden må være på vakt, svarer Larsen. Endret tone Putin og Volodins uttalelser, speiler ikke hva Kremls talsperson Dmitrij Peskov sa tidligere denne uken. Under et pressetreff tirsdag sa han at Russland ikke har til hensikt å bryte avtalen om stans i atomprøvesprengninger. Det var Margarita Simonjan, sjefredaktøren i den statlige kringkasteren RT som ifølge et klipp på RTVI først foreslo at Russland burde detonere en atombombe i stor høyde over Sibir som en advarsel til Vesten. Peskov sa også han ikke skjønte hvor journalisten hadde fått den ideen fra om at russerne forbereder en test med en atomdrevet krysserrakett, eller kanskje allerede har utført en.
Ledelsen i Russlands nasjonalforsamling vurderer å trekke landet ut av prøvestansavtalen for atomvåpen (CTBT-avtalen av 1996), ifølge leder for forsamlingen, Vjatsjeslav Volodin.  Dette kan være et tegn på at Russland trapper opp pressmidlene mot Vesten, spesielt i lys av konflikten i Ukraina, mener doktorgradsstipendiat, Even Hellan Larsen. CTBT-avtalen er en internasjonal traktat om totalforbud mot kjernefysiske prøvesprengninger, som er ratifisert av 178 land, som blant annet Russland, Storbritannia og Frankrike. Russlands president, Vladimir Putin, har påpekt at USA ikke har ratifisert avtalen og at det teoretisk sett er mulig for Russland å «speile USA». Norges utenriksminister, Anniken Huitfeldt, uttrykker stor bekymring over Russlands vurdering om å forlate traktaten.